ועדת הכלכלה, כנסת 18, פרוטוקול מספר 100, 2009-11-09 13:30

אופיר אקוניס: אני מתכבד לפתוח את ישיבת ועדת הכלכלה.

אופיר אקוניס: על סדר היום הצעת חוק רשות השידור (תיקון מס' 19) (פטור מתשלום אגרה לחייל בודד), התשס"ח-2008, של חבר הכנסת אלכס מילר.

אופיר אקוניס: אנחנו מקיימים דיון בהחלת דין רציפות.

אלכס מילר: תודה, אדוני היושב-ראש.

אלכס מילר: אני רוצה לטפל כאן במצב אבסורדי שנוצר שנוגע לחיילים שנמצאים בארץ ממש לבד ואין להם שום תמיכה כלכלית מן ההורים.

אלכס מילר: אני לא מדבר על אלו שעובדים בשגרירויות וכן הלאה, אלא אך ורק על חיילים.

אלכס מילר: מדובר על מספר קטן מאוד של אנשים ששוכרים דירות בפועל ואחראים על תשלום של כל מיני מיסים.

אלכס מילר: אני רואה לנכון לפטור אותם מאגרת רשות השידור.

אלכס מילר: התחייבתי בפני השר ובפני הממשלה שכל עוד לא אמצא מקור תקציבי חיצוני לרשות השידור הצעת החוק לא תקודם.

אלכס מילר: כלומר מוטל עליי להביא התחייבות של משרד האוצר למימון מלא של הצעת החוק הזאת ורק אז הצעת החוק תקודם.

אלכס מילר: כל עוד לא תהיה התחייבות, לא אמשיך לקדם את הצעת החוק.

אלכס מילר: כדי להמשיך ולנהל משא ומתן על העניין הזה אני צריך כמובן להעביר את הצעת החוק מן הכנסת השבע-עשרה לכנסת השמונה-עשרה.

אלכס מילר: לפיכך ביקשתי מן הוועדה להצביע על החלת דין רציפות על הצעת החוק.

אופיר אקוניס: אני מבין שהממשלה תומכת, בכפוף להתחייבות שעליה סיפרת לנו, שהצעת החוק לא תקודם עד שיימצא לה מקור תקציבי, ואתה עובד על כך.

אתי בנדלר: זו הודעת הממשלה?

אופיר אקוניס: כן, זאת הודעת הממשלה שהגיעה אלינו כבר בימי הקיץ.

אורן משה: הנושא לא נדון עמנו.

אורן משה: נכון לרגע זה לא סוכם על מקור תקציבי מתקציב המדינה.

אלכס מילר: עדיין לא הגעתי לזה.

אופיר אקוניס: יש הערות נוספות?

אופיר אקוניס: נציגת השר הממונה על רשות השידור, בבקשה.

טינה לנצמן: השר הממונה על רשות השידור תומך בהחלת דין רציפות על הצעת החוק, בתנאי שחבר הכנסת מילר ימצא לכך מימון.

אופיר אקוניס: זאת ההודעה שקיבלנו ממזכיר הממשלה, שלצורך העניין היא הודעת הממשלה.

אופיר אקוניס: יש הערות למשרד המשפטים?

אופיר אקוניס: אין.

אופיר אקוניס: יש הערות לרשות השידור?

אברהם כ"ץ: רשות השידור אוחזת באותה גישה.

אברהם כ"ץ: בזמנו הצעתי שהמימון יבוא ממשרד הביטחון, כפי שמממנים את נכי צה"ל.

אברהם כ"ץ: לא קיבלנו תשובה ממשרד הביטחון להצעתנו זו.

חיה אדלר: אני נציגת צה"ל.

חיה אדלר: בדיון הקודם הובעה עמדה שלילית של משרד הביטחון באשר להיבט התקציבי.

חיה אדלר: כלומר, מקובל לתמוך בחיילים, אבל לא במימון של צה"ל.

אלכס מילר: אחרי שקיצצתם 2% מכל המשרדים עדיין חסר לכם כסף?

אלכס מילר: בסדר.

אופיר אקוניס: הוסיפו תוספת תקציבית לביטחון למטרות חשובות מאוד, אני מניח, שלא נעלה אותן על השולחן.

אופיר אקוניס: אבל אתה מחפש מאין להשיג את התוספת התקציבית.

אלכס מילר: אשמח לדעת על איזה סכום מדובר.

אברהם כ"ץ: מדובר על כ-3,000 חיילים בודדים, פלוס-מינוס, והעלות היא כ-1.2 מיליון שקל.

חיה אדלר: יש לכם בוודאי את המכתב הקודם משנה שעברה, אבל יש גם מכתב עדכני.

אתי בנדלר: המכתב הקודם נתקבל ב-29 באוקטובר 2008.

חיה אדלר: מדובר על כ-5,000-5,500 חיילים בודדים בכלל, מתוכם כ-2,000 מובהקים, ומתוכם 1,600 שוכרים דירה.

חיה אדלר: הגרעין שגם גר לבד בארץ, ההורים שלו בחוץ-לארץ, וגם שוכר דירה הוא כ-1,600 חיילים.

אתי בנדלר: מתוכם יש כאלה ששוכרים דירה ביחד?

אתי בנדלר: יש לכם נתונים?

אתי בנדלר: זאת אומרת שהמספר יכול עוד לקטון.

חיה אדלר: ייתכן, אבל לא בהרבה.

אתי בנדלר: תוכלו להעביר לנו את הנתונים המעודכנים?

אופיר אקוניס: אולי לרשות השידור יש נתונים.

אברהם כ"ץ: לנו אין נתונים.

אברהם כ"ץ: הצבא הציג את הנתונים.

אברהם כ"ץ: בפעם שעברה דובר על 3,000.

אופיר אקוניס: אין לכם נתונים סוציו-אקונומיים של משלמי האגרה?

אברהם כ"ץ: אין לנו נתונים כאלה.

אלכס מילר: מי אלו החיילים הבודדים?

אלכס מילר: אלה כל החבר'ה שהגיעו בתוכניות "נעלה", "סלע" וכן הלאה.

אלכס מילר: התוכניות הללו צומצמו, ואנחנו מכירים את מצב העלייה לישראל בשנים האחרונות.

אלכס מילר: כלומר, אנחנו לא צופים שבשנים הקרובות יהיה גידול דרמטי במספר החיילים הבודדים שהגיעו בתוכניות עלייה מן הסוג הזה.

אלכס מילר: המספר הזה מצטמצם מידי שנה.

אופיר אקוניס: חבר הכנסת מילר וכן נציגי משרד האוצר, רשות השידור וצה"ל, אני מציע להחיל דין רציפות על הצעת החוק, כפי שביקשת וכפי שממליצה הממשלה.

אופיר אקוניס: את ההידברות באשר למקור התקציבי תקיים בנפרד, בזמנך החופשי.

אופיר אקוניס: אני מצביע ומאשר החלת דין רציפות על הצעת חוק רשות השידור (תיקון מס' 19) (פטור מתשלום אגרה לחייל בודד), התשס"ח-2008.

אופיר אקוניס: הוועדה ממליצה למליאת הכנסת להחיל דין רציפות על הצעת החוק.

אופיר אקוניס: תודה רבה.

אופיר אקוניס: הישיבה נעולה.